Svinemørbrad er hovedrolleindehaver i den helt klassiske mørbradgryde med bacon, cocktailpølser, champignon og paprika. Svinemørbraden købes oftest let afpudset med eller uden bimørbrad og med den karakteristiske sølvsene, fedt og hinder. Svinemørbrad er ofte på tilbud, og kan handles meget billigt, hvilket gør mørbradgryde til en forholdsvis billig spise for en familie på fire. Svinemørbraden er en muskel, som ligger godt gemt midt inde i grisen. Musklen bliver ikke brugt som andre muskler, og er mør som smør. Mørbraden på grisen betragtes som en finere udskæring, og er meget nem at håndtere og tilberede. Du kan vælge at skære svinemørbraden ud i skiver eller rustikker stykker, eller tilberede den som en hel steg.